Pályázat külügyi biztos posztra

Bemutatkozás: 
	Bunyik Karinának hívnak, az ELTE IK hallgatója vagyok programtervező informatikus szakon. Az IK HÖK-ben másfél éve voltam képviselő. Jelenleg nem vagyok egyetlen egy hallgatói önkormányzat képviselője, delegáltja, illetve tisztségviselője sem. Szerbül, bosnyákul, horvátul és angolul folyékonyan beszélek, németül kommunikációs szinten, franciául pedig tanulok.

Előzmények: 
	2005 szeptemberében  léptem be az IK HÖK-be, azóta foglalkozom külüggyel. Leginkább a külföldi diákok foglalkoztattak és azok a pályázatok, melyek segítségével a mi hallgatóink is kijuthatnak külföldre. Első évemet a Külügyi Bizottságban főleg tanulással töltöttem és a különböző pályázatok részletes kiismerésével. A következő 2006/07–os tanévben a külügyi elöljáró személyének megváltozásával, új lehetőségek nyíltak előttem. Részt vettem az IK HÖK külügyi elöljáró utódképzésében, vezetőképzőkön és kapcsolatépítő látogatásokon át, egészen a külügyi rendezvényekig, követtem az elöljárót és minél több tudást, kapcsolatot próbáltam nyerni tőle. 2007 elején megszűnt a hallgatói jogviszonyom, de így is szívesen segítettem az IK HÖK-nek. A mostani félévben is aktív IK külügyes vagyok, segítek a rendezvények megszervezésében és a külügyi kiadvány megírásában. Az EHÖK Külügyi Bizottságával is nagyon jó kapcsolataim vannak.
	2007 tavaszán kezdtem el az ELTE mentoraként segíteni külföldi diákoknak, csatlakoztam a mentorok csapatához, lelkesen jártam az összejövetelekre és segítettem a külföldi diákjaimnak, amiben csak tudtam. Ősszel két portugál hallgatót mentorálok az IK-n. Nagy szomorúsággal tölt el, hogy az ELTE-n az ilyen összejöveteleken csak a TTK-nak hiányzik mentora vagy koordinátora.

Terveim: 
	Első számú tervem mialatt a posztot betölteném, kiképezni egy TTK szakos, lehetőleg HÖK képviselő, külügyi biztost, akinek át tudom adni tapasztalataimat és kapcsolataimat, továbbá aki képes EHÖK szinten képviselni a TTK külügyi dolgait. Ez természetesen csak egy aktív külügyi csoport megléte mellett képzelhető el, ezért nagy hangsúlyt fektetnék arra, hogy minél több információt, tapasztalatot átadhassak, azoknak, akiket a külügy érdekel.
	Az ERASMUS hálót szeretném feleleveníteni, kapcsolatokat kialakítani a TTK koordinátor tanáraival. De a többi szervezetről sem szabad megfeledkezni, például a jelenleg elég gyenge TTK CEEPUS hálóról. Emellett több információt nyújtani a TTK hallgatóinak külföldi pályázatokról. 
	Fontosnak tartom a Lágymányoson levő három kar együttműködését, különösen a külügy terén. Fontos, hogy jó kapcsolatot ápoljunk és segítsük egymást, amihez mostani ismeretségeim is nagyban hozzájárulhatnak.
	A külföldiek mentorálására is figyelmet kell fordítani, nem szabad elhanyagolni azokat a diákokat, akik erre a karra jöttek tanulni, és jó kapcsolatot kell tartani az ELTE többi kari mentoraival is.
	Emellett, persze nem utolsó sorban, eleget tennék delegáltságaimnak, illetve kötelességeimnek, mint például a levelezőlista kezelése.

Budapest, 2007. szeptember 22.					Bunyik Karina